Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 200/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»ΛΟΎΝΤΖΑ ΠΙΤΣΙΛΙΆΣ« (LOUNTZA PITSILIAS)

EU-nr.: PGI-CY-02367 — 15.9.2017

BOB () BGB (X)

1. Betegnelse

»Λούντζα Πιτσιλιάς« (Lountza Pitsilias)

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 1.2 — Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

Λούντζα Πιτσιλιάς/Lountza Pitsilias er et modnet, tørret, saltet og røget kødprodukt, der er marineret i vin. Det tilberedes af svinefilet. Det fremstilles uden tilsætning af konserveringsmidler (f.eks. nitrat, nitrit eller polyfosfat), smagsforstærkere eller andre tilsætningsstoffer. De råvarer, der indgår i fremstillingen af Λούντζα Πιτσιλιάς/Lountza Pitsilias, indeholder ligeledes ikke tilsætningsstoffer eller konserveringsmidler (f.eks. nitrat eller nitrit).

Følgende ingredienser indgår i fremstillingen af produktet:

— fersk svinefilet (hvert dyr har to fileter, der sidder på ryggen langs rygraden — en på hver side), fra sunde dyr, der er blevet slagtet i overensstemmelse med lovgivningen (helt afblødt og nedkølet med det samme). Ved modtagelse foretages kontrol af farve (karakteristisk lys rød), lugt (god), kernetemperatur (mellem 0 °C og 7 °C) samt pH-værdi (mellem 5,3 og 6)

— tør rødvin fra vinmarker med vinstokke af den lokale sort »Mavro«, hvor der også kan forekomme vinstokke af sorten »Maratheftiko«. Ved modtagelse af vinen foretages kontrol af vinens aroma (karakteristisk for druesorten), alkoholindhold (mellem 12 % og 15 %) samt sukkerindhold (under 4 g/liter)

— groft (hav)salt

— knust koriander (Coriandrum sativum) og eventuelt stødt spidskommen (Cuminum cyminum) og/eller stødt sort peber (Piper nigrum).

Λούντζα Πιτσιλιάς/Lountza Pitsilias har følgende egenskaber:

Fysiske egenskaber

Form: lang, smal og cylindrisk med et let elliptisk tværsnit, der smaller ind mod enderne

Vægt: 0,8-2,5 kg

Organoleptiske egenskaber

Farve: mørk rød til sort farve på ydersiden og lys rød til lilla indvendigt

Duft: rødvin, koriander (og/eller spidskommen) og røg

Smag: let saltet og røget fremhævet af smagen af den vin samt koriander og/eller spidskommen og sort peber (eventuelt), der indgår i tilberedningen

Konsistens: kompakt og sammenhængende uden linjer, der adskiller muskelfibrene, fast at tygge

Kemiske egenskaber

Vandindhold: 40-60 %

Natriumchlorid: 3-7 %

»Λούντζα Πιτσιλιάς/Lountza Pitsilias« sælges til konsum hele eller skiveskårne og sælges emballeret eller uemballeret.

3.3. Foder (kun for animalske produkter) og råvarer (kun for forarbejdede produkter)

Den tørre rødvin, der bruges ved tilberedning af Λούντζα Πιτσιλιάς/Lountza Pitsilias, produceres i det afgrænsede geografiske område på vinmarker med vinstokke af den lokale sort »Mavro«, som er dominerende i regionen. Vinmarkerne ligger i området Pitsilia (vine med kontrolleret oprindelsesbetegnelse), og på markerne kan der også forekomme vinstokke af sorten »Maratheftiko« (Vamvakada).

Pitsilia-regionen er kendetegnet ved en særlig morfologi og jordbundskvalitet, der er gunstig til dyrkning af druer til vinfremstilling, herunder højt beliggende, tørre skråninger, eroderet vulkansk undergrund og ringe nedbør i den periode, hvor druerne modner. De særlige klimatiske og morfologiske forhold i Pitsilia-regionen giver vinene fra regionen særlige organoleptiske og kvalitetsmæssige kendetegn, der videregives til Λούντζα Πιτσιλιάς/Lountza Pitsilias og påvirker produktets organoleptiske egenskaber, fordi vinmarineringen udgør en væsentlig del af produktionsprocessen.

3.4. Specifikke etaper af produktionen, som skal finde sted i det afgrænsede geografiske område

Den tørre rødvin, der bruges ved tilberedning af Λούντζα Πιτσιλιάς/Lountza Pitsilias, produceres i det afgrænsede geografiske område på vinmarker med vinstokke af den lokale sort »Mavro«, som er dominerende i regionen. Vinmarkerne ligger i området Pitsilia (vine med kontrolleret oprindelsesbetegnelse), og på markerne kan der også forekomme vinstokke af sorten »Maratheftiko« (Vamvakada).

Pitsilia-regionen er kendetegnet ved en særlig morfologi og jordbundskvalitet, der er gunstig til dyrkning af druer til vinfremstilling, herunder højt beliggende, tørre skråninger, eroderet vulkansk undergrund og ringe nedbør i den periode, hvor druerne modner. De særlige klimatiske og morfologiske forhold i Pitsilia-regionen giver vinene fra regionen særlige organoleptiske og kvalitetsmæssige kendetegn, der videregives til Λούντζα Πιτσιλιάς/Lountza Pitsilias og påvirker produktets organoleptiske egenskaber, fordi vinmarineringen udgør en væsentlig del af produktionsprocessen.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Uanset i hvilken form produktet præsenteres (emballeret eller uemballeret, hel eller skiveskåret) skal det være forsynet med en passende mærkning med oplysninger om det registrerede navn og oplysninger om fabrikken, hvor produktet er produceret og/eller udskåret i skiver og pakket (hvis udskæring og pakning ikke foregår på produktionsfabrikken).

4. Kort angivelse af det geografiske områdes afgrænsning

Det afgrænsede geografiske område, Pitsilia, er kendt som et bjergområde. Det omfatter områder i 700 meters højde eller derover og ligger inden for følgende lokaliteter, der administrativt hører under:

Nicosia-distriktet: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca-distriktet: Odou

Limassol-distriktet: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Tilknytning til det geografiske område

Ansøgningen om registrering af betegnelsen Λούντζα Πιτσιλιάς/Lountza Pitsilias baseres på produktets fysiske, kemiske og organoleptiske egenskaber, som udvikles og bevares i en produktionsproces, der ikke kræver brug af tilsætningsstoffer eller andre hjælpestoffer.

De særlige kendetegn ved Λούντζα Πιτσιλιάς/Lountza Pitsilias er resultatet af producenternes særlige håndværksmæssige kunnen, herunder især følgende:

Længden af den periode, hvor fileten ligger til saltning, og den mængde salt, der bruges, varierer en anelse alt efter filetens størrelse. Større fileter ligger længere og kræver en større mængde salt for at opnå den ønskede saltning helt ind i midten af fileten og den ønskede smag i det færdige produkt.

Den karakteristiske, intense vinsmag og aroma og den karakteristiske farve indvendigt i Λούντζα Πιτσιλιάς/Lountza Pitsilias bestemmes af valget af en passende tør rødvin (med hensyn til aroma og kemiske egenskaber) fra vinmarker med vinstokke af den lokale sort »Mavro«, som er dominerende i området (dyrkes på omkring 80 % af det samlede areal, der er tilplantet med vinstokke), eller med vinstokke af den blå druesort »Maratheftiko«, samt varigheden af den periode, hvor kødet marinerer i vinen.

Mængden af krydderier, der tilsættes, afhænger på samme måde som saltet af filetens størrelse, og bestemmes på baggrund af producentens erfaring. Tilsætning af den rette mængde krydderier bestemmer det færdige produkts smag og aroma.

Røgningen er et vigtigt trin, der er afgørende for den endelige smag, aroma, konsistens og farve hos Λούντζα Πιτσιλιάς/Lountza Pitsilias. Der er tale om en mild og gradvis koldrøgning. Ildens intensitet, røgningens varighed, afstanden mellem ilden og svinefileterne, og hvor ofte svinefileterne flyttes rundt i røgeriet bestemmes på baggrund af producentens erfaring, hvor der tages højde for svinefileternes størrelse og klimaforholdene. I sommermånederne, når vejret er varmere og luftfugtigheden lav, bør ilden være mindre intens og røgningen af kortere varighed. Når røgningen er færdig, vil produktet have opnået en karakteristisk røget aroma og smag ud over den aroma og smag, der kommer fra vinen og (eventuelle) krydderier, og det er den karakteristiske smag og aroma, der adskiller produktet fra lignende produkter, der ikke røges.

Røgningsprocessen og modningstiden (eventuelt) er afgørende for vandindholdet og konsistensen i det færdige produkt mærket med Λούντζα Πιτσιλιάς/Lountza Pitsilias. Det er meget vigtigt med en mild røgning, så produktet opnår en kompakt og sammenhængende konsistens, når det skæres i skiver, frem for en løs og blød konsistens. Røgningsprocessen og modningstiden (eventuelt) giver i samspil med vinen den ønskede indvendige farve i det færdige produkt mærket med Λούντζα Πιτσιλιάς/Lountza Pitsilias. Efter røgning og modning skal Λούντζα Πιτσιλιάς/Lountza Pitsilias have en ensartet lys rød til lilla farve indvendigt.

Klimaet i Pitsilia-regionen med kølige tørre somre og milde vintre kombineret med det skrånende terræn med relativt ufrugtbar jord har dannet baggrund for udviklingen af processen til fremstilling og konservering af forarbejdede kødprodukter under almindelige omgivende forhold og gjort det muligt at have forsyninger af kød til familien året rundt uden at skulle konservere det i fedt (som man gør i andre regioner). Ekspertisen vedrørende fremstillingen af disse produkter er overleveret uændret fra generation til generation. Det er den samme viden, som udnyttes i dag af producenterne i Pitsilia-regionen under mere moderne forhold.

Jordbunden og klimaet i Pitsilia-regionen har også altid bevirket en lavere volumen i produktionen af druer sammenlignet med andre regioner, og derfor bliver druesaften mere rig på polyphenoler. Ud over produktionsekspertisen har producenterne af Λούντζα Πιτσιλιάς/Lountza Pitsilias også arvet den fremragende sorte vin, der omtales af N. Ierides (1903: Cyperns historie kort fortalt), og det skaber en yderligere tilknytning mellem produktet og regionen, da produktet bærer præg af den intense smag og aroma, der er kendetegnende for de lokale »Mavro« vine.

Det er på grund af de særlige kendetegn ved Λούντζα Πιτσιλιάς/Lountza Pitsilias, der skyldes producenternes ekspertise og brugen af regionens vine, at produktet har opnået et omdømme som en delikatesse i Cypern, sådan skriver P. Xioutas, 1978: Kypriaki Laografia ton Zóon (Dyr i den kypriotiske folklore). I samme publikation omtales Λούντζα Πιτσιλιάς/Lountza Pitsilias faktisk som »ekstremt velsmagende«. Den cypriotiske kok Andreas Mavrommatis, som har opnået en Michelinstjerne, har i et interview udtalt, at den bedste lountza på Cypern fremstilles i Pitsilia.

Forarbejdede kødprodukter fra Pitsilia, herunder Λούντζα Πιτσιλιάς/Lountza Pitsilias, forbindes generelt med regionen, og de nævnes konkret i alle publikationer og/eller hjemmesider med turistoplysninger om området. Forarbejdede kødprodukter fra Pitsilia-regionen, herunder naturligvis Λούντζα Πιτσιλιάς/Lountza Pitsilias, nævnes specifikt i publikationer om Cyperns gastronomi, for eksempel publikationen fra Cyperns landbrugsministerium, Naturressourcer og miljø, 2011: Gastronomikos Chartis tis Kyprou (Kulinarisk kort over Cypern), og Florentia Kithraiotou, 2009: Trofi: aformi schesis (Mad: Grundlaget for et godt forhold).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUT L 343 af 14.12.2012, s. 1.